Predkladacia správa

Slovenská republika prejavila záujem podieľať sa spolu s ostatnými členskými štátmi Európskej únie  na čerpaní finančných zdrojov Európskeho fondu pre utečencov (ďalej len fond) od roku 2004 a na tento účel bolo uznesením vlády číslo 7 zo 14. januára 2004 určené Ministerstvo vnútra SR ako zodpovedný orgán za vykonávanie vnútroštátnych činností podporovaných fondom. 
Zriadenie fondu na obdobie rokov 2005 - 2010 je súčasťou pokračujúceho úsilia členských štátov Európskej únie o vytvorenie jednotnej migračnej a azylovej politiky. Tomuto zámeru zodpovedá cieľ fondu podporiť úsilie, ktoré vynakladajú členské štáty na prijatie a znášanie dôsledkov vyplývajúcich z prijatia utečencov a vysídlencov a je v súlade s uskutočňovaním spoločných opatrení v oblasti azylu a s Haagskym programom na posilnenie slobody, bezpečnosti a spravodlivosti v Európskej únii
Materiál je predkladaný rezortom vnútra z dôvodu vecnej príslušnosti. Je v súlade s prijatými „Zásadami migračnej politiky Slovenskej republiky“, ktoré sú v súčasnosti základným dokumentom určujúcim smerovanie a vykonávanie migračnej politiky v podmienkach Slovenskej republiky, rozpracovanými do Koncepcie migračnej politiky Slovenskej republiky pri akceptovaní základných medzinárodných dokumentov týkajúcich sa utečencov. 
Predkladaný materiál nemá negatívny vplyv na štátny rozpočet, zamestnanosť, podnikateľskú sféru a životné prostredie.
Materiál sa predkladá na rokovanie vlády SR  bez rozporov.